உங்களுக்கு பாடத்தெரியுமா... அதற்கென ஒரு செயலி இருக்கிறது. அதில் பதிவேற்றுங்கள். லட்சம் பேர், அதற்கு விருப்ப குறியிடுவர். நாளையே நீங்கள் பிரபல பாடகர் ஆகியிருப்பீர்கள்.கேரளாவில், மாலையில் மீன் விற்று, காலையில் கல்லுாரி சென்று வந்த பெண், சமூக வலைதளத்தால் உலகம் முழுதும், ஒரே நாளில் மிகவும் பிரபலமாகி விட்டார். மாநில முதல்வர் பினராயி விஜயனே, அந்த பெண்ணை அழைத்துப் பேசினார்.மறுநாள் அந்த பெண் குறித்து, நா கூசும் வார்த்தைகளால், சமூக வலைதளங்களில் அர்ச்சிக்கின்றனர், சிலர். இதைப் பார்த்த அந்த பெண், 'என்னை ஒரே நாளில் நட்சத்திரம் ஆக்கினீர்கள்; அடுத்த நாளே, கல் எறிகிறீர்களே ஏன்...?' என, எழுதினார்.படிப்படியாக உயரம் அடைகிறவர்கள், தவறும் போது விழும் அடி, சிறியதாகத் தான் இருக்கும். அதிலிருந்து மீள்வதற்கும், மீண்டு கடப்பதற்கும், மனம் பக்குவத்தை அடைந்திருக்கும். ஆனால், சட்டென அடைந்த உயரங்களில் இருந்து விழும் போது ஏற்படும் காயமும் ரணமும், எளிதில் மீள முடிபவை அல்ல.அந்த மீளா துயரம் தான், சமூக வலை தளங்களின் பெரும்பாலான பயனாக இருக்கிறது. தனக்கு பிடிக்காதவர்களை பற்றி, தாறுமாறாக எழுதுவது, அதற்காக ஒரு குழுவை ஏற்படுத்தி, தொடர்ந்து அவதுாறு செய்வது என, சமூக வலைதளங்களின் முறைகேடுகள் ஏராளம்.ஆண்டாண்டு காலம் பேசியும், எழுதியும், பெரும் புகழ் சேர்த்த ஒரு கட்சியின் பெயரை, ஒற்றை இரவில் காலி செய்யவும், இந்த சமூக வலைதளங்களால் முடிகிறது. நேற்று முளைத்த காளான்களை, ஆழப்பதிந்த ஆலமரமென, கம்பீரமாக துாக்கி நிறுத்தவும் முடிகிறது.அப்போ, இது தவறான ஊடகம் தானே!பாரம்பரியத்திற்கு திரும்புகிறோம் என்ற பெயரில், போதிய அறிவும், பயிற்சியும் இன்றி, சில முயற்சிகள் செய்யப்படுவதால், உயிர் பலிகள் நிகழ்வதும், இதனால் இயல்பாகி விட்டது.வீட்டிலேயே சுகப்பிரசவம் என்பது தொடங்கி, இந்த நோய்க்கு இதை சாப்பிடுங்க... உடல் எடையை குறைக்க என, ஏராளமான, 'வீடியோ'க்கள், கருத்துகள், தகவல்கள், இதில் கொட்டிக் கிடக்கின்றன; கெட்ட மனதை மேலும் கெட வைக்கின்றன.ஒரு நோய்க்கு, நான்கு வித தீர்வுகளை பார்க்க நேரும் ஒரு சாதாரண மனிதனின் நிலையை நினைத்து பாருங்கள்... படிப்பது, பார்ப்பது, கேட்பது மட்டுமே அறிவல்ல... முறையான பயிற்சியும், முறையான அறிவும் அவசியம்.அப்படி முறையாக கற்றவர்களால் பகிரப்படுபவைகளையே, கணக்கில் கொள்ள வேண்டும் என்ற அடிப்படை புரிதல் அவசியம். ஆனால், சமூக வலைதளங்களில் பதிவிடுவோர், பெரும்பாலானோர் அதை செய்வதில்லை.தனி மனித புகழ் பாடுவதும், ஒருவருக்கொருவர் வாழ்த்துகளை, அன்பை, உற்சாகத்தை பரிமாறி கொள்ளும் வேளையில், சமூக அரங்கில் சொல்வதற்கு வாய் கூசும் சில வக்கிர சொற்கள், அகராதியில் இல்லா வார்த்தை பிரயோகங்களும், இங்கே சாத்தியமாகிறது.